Liikenne- ja viestintäministeriö

LVM lausuntopyyntö 22.5.2018

Sisäministeriön lausunto liikennekaari -hankkeen kolmannesta vaiheesta

Liikenne- ja viestintäministeriö on pyytänyt sisäministeriöltä lausuntoa liittyen liikennekaari -hankkeen kolmannesta vaiheesta. Pyydettynä lausuntonaan sisäministeriö lausuu seuraavaa:

**Laivaväen pätevyydet (merenkulun ammattipätevyydet)**

Luonnoksessa hallituksen esitykseksi kaavaillaan liikenteen palveluista annettuun lakiin (1. lakiesitys) muutosta, jonka mukaan lain 10 luvussa tarkoitettuja laivaväen pätevyysvaatimuksia ei sovellettaisi pelastuslaitosten, poliisin tai Tullin aluksessa siltä osin kuin kyseisellä viranomaisella on käytössä koulutusjärjestelmä, jonka Liikenteen turvallisuusvirasto on hyväksynyt kyseisen lain II osan 11 luvun 3 a §:n mukaisesti.

Niin ikään esitysluonnoksen 10. lakiesityksessä (laki laivaväestä ja aluksen turvallisuusjohtamisesta annetun lain muuttamisesta) kaavaillaan säädettäväksi, että ko. lain 2 lukua ei vastaisuudessa sovellettaisi pelastuslaitosten, poliisin tai Tullin alukseen siltä osin kuin kyseisellä viranomaisella on käytössä koulutusjärjestelmä, jonka Liikenteen turvallisuusvirasto on hyväksynyt Liikenteen palveluista annetun lain II osan 11 luvun 3 a §:n (uudessa numeroinnissa x §) mukaisesti. Myös rekisteröinti- ja luettelointivelvollisuuksiin tulisi tätä myötä muutos (2 a luku 26 d §).

Viranomaiset voisivat hallituksen esityksen perustelujen mukaan edelleen halutessaan myös hyödyntää olemassa olevia merenkulun koulutuksenjärjestäjien koulutuksia ja korvata ainoastaan meripalveluvaatimuksen sisäisellä perehdytyksellä ja aluksen käsittelykoulutuksella. Sisäministeriö toteaa, ettei tämä näy varsinaisissa lakiteksteissä, mutta sääntelyn kokonaiskuvan kannalta olisi kuitenkin hyvä, että myös säännöksissä olemassa olevien merenkulun koulutuksenjärjestäjien koulutusten hyödyntäminen olisi mainittu.

Sisäministeriö suhtautuu myönteisesti esitysluonnoksessa kaavailtuihin laivaväen pätevyysvaatimuksia koskeviin muutoksiin ja on osaltaan valmis selvittämään eri sidosryhmien kanssa sitä, olisiko lakiehdotuksessa edellytetty ja Liikenteen turvallisuusviraston hyväksymä koulutusjärjestelmä mahdollista saada aikaiseksi tai voitaisiinko hyödyntää jo olemassa olevia viranomaiskohtaisia koulutusjärjestelmiä.

**Varautuminen**

Voimassa olevaan lainsäädäntöön perustuvalla varautumisvelvollisuudella varmistetaan jo rautatieliikenteen, raideliikenteen ja lentoliikenteen palveluiden saatavuus. Esityksellä on tarkoitus laajentaa varautumisvelvollisuus koskemaan myös tieliikennettä. Esityksellä on tarkoitus selkeyttää ja parantaa varautumista koskevaa sääntelyä liittyen normaaliolojen häiriötilanteisiin poistamalla tarpeettoman korkeaksi vaatimustason asettava rinnastus poikkeusoloihin. Ehdotetuilla muutoksilla on lisäksi tarkoitus yhdenmukaistaa lain varautumista koskevaa sääntelyä sekä asettaa varautumista koskevan alemmanasteisen sääntelyn perustaksi Liikenteen turvallisuusviraston määräyksenantovaltuus.

Esityksen mukaan liikennejärjestelmällä ja sen toimijoilla on oltava riittävä kyky ja valmiudet sietää ja hoitaa niihin kohdistuvia häiriöitä ja poikkeustilanteita. Varautumissääntelyllä on mahdollista varmistaa, että liikennejärjestelmä sekä sen keskeiset palvelut ja toiminnot ovat yhteiskunnan toimivuuden kannalta riittävän toimintavarmat kaikissa olosuhteissa. Maantieliikenteen henkilö- ja tavaraliikenteen harjoittajilta ei ole aiemmin lakisääteisesti edellytetty varautumista poikkeusoloihin tai siihen liittyvää valmiussuunnittelua. Esityksellä myös asetettaisiin varautumisvelvoite suuremmille luvanvaraisen maantieliikenteen harjoittajille ja yhdenmukaistettaisiin muutoin varautumista koskevia säännöksiä.

Sisäministeriö pitää esitettyjä muutoksia perusteltuina ja kannatettavana. On tärkeää, että myös tieliikenteeseen liittyviä varautumisvelvoitteita täsmennetään lainsäädännössä.

**Laki henkilötietojen käsittelystä poliisitoimessa annetun lain 19 §:n muuttamisesta**

Esitetyssä esitetään muutosta pykäläviittaukseen. Sisäministeriöllä ei ole huomautettavaa esitetystä muutoksesta.

**Hallituksen esitysluonnos 2**

**Luonnos hallituksen esitykseksi eduskunnalle yleissopimukseen tavaran kansainvälisessä tiekuljetuksessa käytettävästä rahtisopimuksesta tehdyn sähköistä rahtikirjaa koskevan lisäpöytäkirjan hyväksymisestä sekä laiksi tiekuljetussopimuslain muuttamisesta**

Esityksellä saatettaisiin voimaan sähköistä rahtikirjaa koskeva lisäpöytäkirja yleissopimukseen tavaran kansainvälisessä tiekuljetuksessa käytettävästä rahtisopimuksesta. Lisäpöytäkirja tehtiin vuonna 2008. Sen myötä sähköisen rahtikirjan käyttäminen olisi sallittu sopimusosapuolten välillä kansainvälisissä kuljetuksissa. Voimaansaattaminen tehtäisiin asiasisältöisellä lailla muuttamalla tiekuljetussopimuslakia. Tiekuljetussopimuslakia sovelletaan kansainvälisten kuljetusten lisäksi kotimaisiin kuljetuksiin. Jotta kotimaisten ja kansainvälisten kuljetusten sääntely olisi lain tavoitteiden mukaisesti mahdollisimman yhdenmukaista, muutokset koskisivat lähtökohtaisesti myös kotimaisia kuljetuksia. Sisäministeriön näkemyksen mukaan viranomaisten tekemän valvonnan kannalta on oleellista, että tarvittavat asiakirjat ovat valvontatilanteessa käytettävissä.

Kansliapäällikkö Esko Koskinen

Erityisasiantuntija Miia Lehmus-Niemi

Asiakirja on sähköisesti allekirjoitettu asianhallintajärjestelmässä. Sisäministeriö 13.06.2018 klo 13:46. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
| Tiedoksi | Sisäministeri MykkänenErityisavustajat Andersson-Bohren, RautanenPoliisiosastoPelastusosasto |